Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets forordning om implementering af internettopdomænet '.EU'"

(2001/C 155/03)

Rådet for Den Europæiske Union besluttede den 15. januar 2001 under henvisning til EF-traktatens artikel 156 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport, Energi, Infrastruktur og Informationssamfundet, som udpegede Peter Morgan til ordfører. Sektionen vedtog sin udtalelse den 6. marts 2001.

Det Økonomiske og Sociale Udvalg vedtog på sin 380. plenarforsamling af 28. og 29. marts 2001, mødet den 28. marts 2001, følgende udtalelse med 97 stemmer for og 1 imod.

1. Indledning

1.1. ØSU støtter med glæde forslaget til Europa-Parlamentets og Rådets forordning om implementering af internettopdomænet ".EU". ØSU betragter dette initiativ som et væsentligt element i eEurope(1).

1.2. Forordningen pålægger Kommissionen hurtigst muligt at implementere topdomænet ".EU", fastsætter vilkår for implementeringen, herunder udpegelsen af en registratur, og fastlægger de forvaltningspolitiske rammer, som registraturen skal fungere under.

1.3. En interimsstyregruppe (ISG), nedsat inden for rammerne af det eksisterende EC-POP-samarbejde (European Community Panel of Participants), har arbejdet med detaljerede tekniske og politiske forberedelser(2).

1.4. Man har lagt stor vægt på denne styregruppes arbejde, f.eks. dens analyse af registraturens mulige driftsmæssige og tekniske profil, kontraktforhold mellem Kommissionen og registraturen samt de forskellige muligheder, hvad angår organisationens opbygning.

2. Registraturen

2.1. Registraturen skal varetage tre centrale funktioner:

a) at være den juridiske person, der har ansvaret for registraturen

b) at gennemføre de forvaltningspolitiske principper, retningslinjer og procedurer vedrørende topdomænet ".EU", der er fastlagt i forordningen eller vedtaget af Kommissionen efter proceduren i forordningen

c) at organisere, administrere og styre topdomænet ".EU", herunder stå for vedligeholdelse af databaser, registrering af domænenavne, drift af navneservere og formidling af topdomænezonefiler.

2.2. Registraturorganisationen skal være en nonprofitorganisation, der drives i offentlighedens interesse.

2.3. ISG-rapportens forslag er yderst relevante i forbindelse med oprettelsen af det foreslåede registratur (se kapitel 2 og 3). ØSU støtter navnlig forslagene i punkt 3.4 vedrørende udvælgelsen af registratorer.

2.4. ØSU er enig i "registraturens mulige profil" og "registraturens forpligtelser" som defineret i artikel 2 og 3 i forslaget til forordning.

3. Forvaltningspolitiske rammer

3.1. Detaljerne i registreringspolitikken fastlægges af registraturorganisationen i samråd med Kommissionen, i henhold til de gældende aftaler og under hensyntagen til visse sikkerhedsforanstaltninger. Disse sikkerhedsforanstaltninger vil eksempelvis bestå i krav om, at gældende bestemmelser på EU- og nationalt plan overholdes, og at man følger bedste praksis på det tekniske og driftsmæssige område, således som den jævnligt fastlægges af ICANN (Internet Corporation for Assigned Names and Numbers) og IANA (Internet Assigned Numbers Authority). De forskellige muligheder, hvad angår registreringspolitikken for registraturen drøftes i ISG-rapporten, herunder mulighederne for oprettelse af generiske 2.-ordensdomæner(3).

3.2. ØSU noterer sig i den forbindelse, at Kommissionen er i færd med at undersøge følgende aspekter:

a) Fastlæggelse af, hvilket navneområde der skal reserveres til EU-institutionerne.

b) Reservation af navne med tilknytning til Den Europæiske Union på alle de relevante sprog.

ØSU vil meddele Kommissionen sine krav.

3.3. ØSU støtter bestemmelserne vedrørende de "forvaltningspolitiske rammer," der redegøres udførligt for i artikel 4.

4. Generelle bemærkninger

4.1. ØSU godkender forslaget om, at Kommissionen skal bistås af det udvalg, der skal nedsættes i henhold til direktivforslaget om fælles rammebestemmelser for elektroniske kommunikationsnet og -tjenester(4).

4.2. ØSU støtter forslaget om, at Fællesskabet bevarer alle rettigheder til topdomænet ".EU", herunder intellektuel ejendomsret.

4.3. ØSU er enig i forslaget om, at bevillinger er nødvendige for, at Kommissionen kan bevare den politiske kontrol over registraturen, og godkender de foreslåede beløb.

4.4. ØSU forventer, at det bliver hørt i forbindelse med den videre udvikling af registraturen for topdomænet ".EU".

5. Konklusion

5.1. ØSU hilser Kommissionens initiativ vedrørende internettopdomænet ".EU" velkommen og ser gerne, at det gennemføres hurtigt under fuld hensyntagen til henstillingerne fra ISG.

Bruxelles, den 28. marts 2001.

Göke Frerichs

Formand for

Det Økonomiske og Sociale Udvalg

(1) EFT C 123 af 25.4.2001.

(2) "The Dot EU TLD Registry Proposal"; http://www.ec-pop.org/1009prop/index.htm.

(3) Se også KOM(2000) 202 endelig "Meddelelse fra Kommissionen til Rådet og Europa-Parlamentet om Internettets organisation og administration - Politiske aspekter på internationalt og europæisk plan 1998-2000" af 11. april 2000.

(4) KOM(2000) 393 endelig; Se EFT C 123 af 25.4.2001.